ΚΑΝΟΝΙΣΜΟΣ (ΕΟΚ) αριθ. 3534/92 ΤΟΥ ΣΥΜΒΟΥΛΙΟΥ της 7ης Δεκεμβρίου 1992 για την τροποποίηση του κανονισμού (ΕΟΚ) αριθ. 1432/92 που παρεμποδίζει τις συναλλαγές μεταξύ της Ευρωπαϊκής Οικονομικής Κοινότητας και των Δημοκρατιών της Σερβίας και του Μαυροβουνίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Εκτιμώντας:

ότι, δυνάμει του κανονισμού (ΕΟΚ) αριθ. 1432/92 (1), απαγορεύονται οι συναλλαγές μεταξύ της Ευρωπαϊκής Οικονομικής Κοινότητας και των Δημοκρατιών της Σερβίας και του Μαυροβουνίου-

ότι έχει ουσιώδη σημασία η ενίσχυση της εφαρμογής του εμπορικού αποκλεισμού (embargo) των Δημοκρατιών της Σερβίας και του Μαυροβουνίου-

ότι, για το σκοπό αυτό, το Συμβούλιο Ασφαλείας των Ηνωμένων Εθνών, ενεργώντας σύμφωνα με το Κεφάλαιο VII του Χάρτη των Ηνωμένων Εθνών, στις εν ισχύ παραγράφους 9 και 10 του ψηφίσματος 787 (1992), εξέδωσε διατάξεις σχετικά με την απαγόρευση της διέλευσης υπό διαμετακόμιση ορισμένων προϊόντων μέσω των Δημοκρατιών της Σερβίας και του Μαυροβουνίου, εκτός εάν πληρούνται ορισμένες προϋποθέσεις, και με τους όρους σύμφωνα με τους οποίους, σκάφος πρέπει να θεωρείται ως σκάφος των Δημοκρατιών της Σερβίας και του Μαυροβουνίου-

ότι οι υπουργοί, στη σύνοδο του Συμβουλίου στα πλαίσια της Πολιτικής Συνεργασίας, σημείωσαν με ανησυχία τις αυξανόμενες παραβιάσεις και τον αναποτελεσματικό χαρακτήρα των τρεχουσών διαδικασιών- ότι συμφωνούν για την ανάγκη ενίσχυσης της εφαρμογής των κυρώσεων, ιδίως στον πετρελαϊκό τομέα και γενικότερα όσον αφορά τη διέλευση υπό τη διαμετακόμιση-

ότι, υπό τις συνθήκες αυτές, είναι απαραίτητο να τροποποιηθεί ανάλογα ο κανονισμός (ΕΟΚ) αριθ. 1432/92,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1432/92 τροποποιείται ως εξής:

1. Η τελευταία πρόταση του άρθρου 1 αντικαθίσταται από το ακόλουθο κείμενο:

"Οι όροι της απαγόρευσης στις εναέριες μεταφορές καθορίζονται στο παράρτημα Ι. Οι όροι σύμφωνα με τους οποίους, υπό ορισμένες συνθήκες, σκάφος πρέπει να θεωρείται ως σκάφος των Δημοκρατιών της Σερβίας και του Μαυροβουνίου, καθορίζονται στο παράρτημα ΙΙ."

2. Παρεμβάλλεται το ακόλουθο άρθρο 2α:

"Άρθρο 2α

Παρά τις διατάξεις του άρθρου 2 στοιχείο δ), απαγορεύεται η διέλευση υπό διαμετακόμιση ακάθαρτου πετρελαίου, προϊόντων πετρελαίου, εξοπλισμού που αφορά τον τομέα ενέργειας, μετάλλων, χημικών, καουτσούκ, ελαστικών, οχημάτων, αεροσκαφών και κινητήρων όλων των τύπων, εκτός εάν η διέλευση υπό διαμετακόμιση εγκρίνεται ειδικά, για κάθε περίπτωση χωριστά, από την επιτροπή που έχει συσταθεί με το ψήφισμα 724 (1991) του Συμβουλίου Ασφαλείας των Ηνωμένων Εθνών, με τη διαδικασία της "μη διατύπωσης αντιρρήσεων"."

3. Το παράρτημα αντικαθίσταται από το ακόλουθο κείμενο:

"Παράρτημα Ι

Δεν χορηγείται άδεια σε αεροσκάφος να απογειωθεί ή να προσγειωθεί στο έδαφος της Κοινότητας ή να διασχίσει τον εναέριο χώρο της, εάν πρόκειται να προσγειωθεί στο έδαφος των Δημοκρατιών της Σερβίας και του Μαυροβουνίου ή εάν έχει απογειωθεί από αυτό, εκτός εάν η εν λόγω πτήση έχει εγκριθεί, για ανθρωπιστικούς ή άλλους λόγους οι οποίοι συμφωνούν με τα σχετικά ψηφίσματα του Συμβουλίου Ασφαλείας των Ηνωμένων Εθνών, από την επιτροπή που έχει συσταθεί με το ψήφισμα 724 (1991) του Συμβουλίου Ασφαλείας των Ηνωμένων Εθνών.

Παράρτημα ΙΙ

Για την εφαρμογή του κανονισμού (ΕΟΚ) αριθ. 1432/92 και της συναφούς νομοθεσίας, οιοδήποτε σκάφος το οποίο ανήκει κατά πλειοψηφία ή ελέγχεται από πρόσωπο ή επιχείρηση με έδρα στις Δημοκρατίες της Σερβίας και του Μαυροβουνίου, ή που ενεργεί από τις Δημοκρατίες αυτές, πρέπει να θεωρείται ως σκάφος των Δημοκρατιών της Σερβίας και του Μαυροβουνίου, ανεξάρτητα από τη σημασία την οποία φέρει."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 17 Νοεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Δεκεμβρίου 1992. Για το Συμβούλιο

Ο Πρόεδρος

D. HURD

(1) ΕΕ αριθ. L 151 της 3. 6. 1992, σ. 4. Κανονισμός όπως τροποποιήθηκε από τον κανονισμό (ΕΟΚ) αριθ. 2015/92 (ΕΕ αριθ. L 205 της 22. 7. 1992, σ. 2).